《舟过南康遥望匡庐诸山歌》
明代·罗万杰

客心渺兮夷犹，迟落日兮扁舟。临长江兮极目，抚迟景兮淹留。

薰风徐至，疏雨乍收。山光凝翠，云色含秋。伴众鸟兮孤渚，俯夕阳兮中流。

波婉转兮汎汎，帆容与兮悠悠。怅离魂兮飘飖，更低徊而增忧。

望匡庐之恍惚，欲往从以末由。

作者简介：罗万杰（一六一三 — 一六八〇），字贞卿，号庸庵。揭阳人。明思宗崇祯七年（一六三四）进士。初官行人，两奉使册封吉、荆二藩。十三年，召对，给笔札，问修练储备四事，侃侃陈利弊，切中时艰，擢吏部主事，转验封员外郎。甲申之变，会南都迎立，徵拜副都御史。闻马士英、阮大铖用权，辞不出，矢志岩壑，结庐于埔阳之双髻峰，草衣蔬食，与樵牧高僧为侣。林居三十年，足迹不入城市。晚号樵子，乡人私谥曰文节先生。有《瞻六堂集》。清康熙《潮州府志》卷九上、清乾隆修《潮州府志》卷二八有传。